ମହଙ୍ଗାରୁ ମିଳିବ ମୁକ୍ତି ! ୮ କୋଟି ପରିବାରକୁ ସରକାର ଦେଇପାରନ୍ତି ମାଗଣା LPG ଗ୍ୟାସ୍ - Prameya News7\nମହଙ୍ଗାରୁ ମିଳିବ ମୁକ୍ତି ! ୮ କୋଟି ପରିବାରକୁ ସରକାର ଦେଇପାରନ୍ତି ମାଗଣା LPG ଗ୍ୟାସ୍\n6/03/2021 at 5:30 PM\nନୂଆଦିଲ୍ଲୀ, ୦୬/୦୩ଃ ଲଗାତାର ଦିନକୁ ଦିନ ମହଙ୍ଗା ହେଉଛି ଇନ୍ଧନ ଗ୍ୟାସ୍ । ଗୋଟିଏ ଗରିବ ପରିବାର ପାଇଁ ଏହା ବୋଝ ଉପରେ ନଳିତା ବିଡ଼ା ସଦୃଶ ହୋଇଛି । ତେବେ ଏଥିରୁ ପାଖାପାଖି ୮.୩ କୋଟି ଗରିବ ପରିବାରକୁ ମାଗଣାରେ ସରକାର LPG ଗ୍ୟାସ୍ ଦେଇପାରନ୍ତି । କୁହାଯାଉଛି ଯେ, ଉଜ୍ଜଳା ଯୋଜନାରେ ଲାଭ ପାଇଥିବା ଗ୍ରାହାକମାନଙ୍କୁ ସରକାର ପୁଣିଥରେ ୨୦୨୨ରେ ତିନିମାସ ପାଇଁ ମାଗଣା ରନ୍ଧନ ଗ୍ୟାସ୍ ଯୋଗାଇ ଦେବା ପ୍ରସ୍ତାବ ଉପରେ ଯାଞ୍ଚ କରୁଛନ୍ତି ।\nବିଶ୍ୱରେ ପେଟ୍ରୋଲିୟମ୍ ପଦାର୍ଥର ମୂଲ୍ୟ ବୃଦ୍ଧି ହେଉଥିବାରୁ ଜାନୁଆରୀ ମାସରେ ୧୪.୨ କେଜି ଗ୍ୟାସ୍ ସିଲିଣ୍ଡର୍ର ଦାମ୍ ୧୨୫ ଟଙ୍କା ବଢ଼ିଥିଲା । ଜାନୁଆରୀରେ ୬୯୪ ଟଙ୍କାରୁ ଗ୍ୟାସ୍ ୮୧୯ ଟଙ୍କା ପହଞ୍ଚି ଯାଇଥିଲା । ପୂର୍ବ ବର୍ଷ ମେ ମାସରେ ଦିଲ୍ଲୀରେ ରୋଷେଇ ଗ୍ୟାସ୍ ୨୩୭.୫୦ ଟଙ୍କା ମହଙ୍ଗା ହୋଇଥିଲା ।\nଏକ ସୂତ୍ରରୁ କୁହାଯାଇଛି ଯେ, କୋଭିଡ୍ ମହାମାରୀରୁ ଏବେ ବି ଲୋକ ମୁକୁଳି ନାହାନ୍ତି । ସରକାର ଆର୍ଥିକ ବର୍ଷ ୨୦୨୨ରେ ଅଧିକ ପ୍ରୋତ୍ସାହନ ରାଶିର ବ୍ୟବସ୍ଥା କରିପାରନ୍ତି । ଏଥିପାଇଁ ସରକାର ୩ଟି ମାଗଣା ସିଲିଣ୍ଡର ଉଜ୍ଜଳା ଯୋଜନାରେ ଗ୍ୟାସ୍ ନେଇଥିବା ହିତାଧିକାରୀଙ୍କୁ ଦେଇ ପାରନ୍ତି ବୋଲି ଚର୍ଚ୍ଚା ହେଉଛି ।\n୨୦୨୧-୨୨ ବଜେଟ୍ରେ ଉଜ୍ୱଳା ଯୋଜନାରେ ଦୁଇ ବର୍ଷରେ ୧୦ ମିଲିୟନ୍ ହିତାଧିକାରୀଙ୍କୁ ଯୋଡ଼ିବାକୁ ଘୋଷଣା କରାଯାଇଛି । ସରକାରଙ୍କ ଫ୍ଲାଗ୍ସିପ୍ ଯୋଜନାରେ ଗରିବ ରେଖା ତଳେ ଥିବା ଅର୍ଥାତ୍ ବିପିଏଲ୍ ପରିବାରର ମହିଳାଙ୍କୁ ମାଗଣାରେ ରୋଷେଇ ଗ୍ୟାସ୍ କନେକ୍ସନ୍ ଦିଆଯାଉଛି ।
